KOMISSION ASETUS (EY) N:o 1011/98,

annettu 14 päivänä toukokuuta 1998,

neuvoston asetusten (ETY) N:o 1766/92 ja (ETY) N:o 1418/76 soveltamista koskevista yksityiskohtaisista säännöistä vilja- ja riisialan tuotantotukien osalta annetun asetuksen (ETY) N:o 1722/93 muuttamisesta

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon vilja-alan yhteisestä markkinajärjestelystä 30 päivänä kesäkuuta 1992 annetun neuvoston asetuksen (ETY) N:o 1766/92 (1), sellaisena kuin se on viimeksi muutettuna komission asetuksella (EY) N:o 923/96 (2), ja erityisesti sen 7 artiklan 3 kohdan,

ottaa huomioon riisin yhteisestä markkinajärjestelystä 22 päivänä joulukuuta 1995 annetun neuvoston asetuksen (EY) N:o 3072/95 (3), sellaisena kuin se on muutettuna asetuksella (EY) N:o 192/98 (4), ja erityisesti sen 7 artiklan,

sekä katsoo, että

neuvoston asetusten (ETY) N:o 1766/92 ja (ETY) N:o 1418/76 soveltamista koskevista yksityiskohtaisista säännöistä vilja- ja riisialan tuotantotukien osalta 30 päivänä kesäkuuta 1993 annetussa komission asetuksessa (ETY) N:o 1722/93 (5), sellaisena kuin se on viimeksi muutettuna asetuksella (EY) N:o 1516/95 (6), säädetään tuotantotuen laskemismenetelmän osalta erottelusta, joka tehdään toisaalta maissista, vehnästä, perunoista ja riisistä saadun tärkkelyksen ja toisaalta ohrasta ja kaurasta saadun tärkkelyksen välillä; käytäntö on osoittanut, että ohrasta ja kaurasta saadulle tuotteelle ei ole enää välttämätöntä vahvistaa tiettyä tuen määrää ja että kaikkiin tärkkelyksiin voidaan vastedes soveltaa yhtenäistä tuen määrää ilman riittämättömän korvauksen vaaraa,

markkinointivuoden vaihtuessa on säädettävä erityistoimenpiteistä, jotka koskevat sekä tukitodistusten voimassaoloaikaa että yhtenäisen tuen määrän mukauttamista,

täytettävänä oleva ensisijainen vaatimus olisi täsmennettävä erityisvakuuden vapauttamiseksi erityisesti esteröidyn ja eetteröidyn tärkkelyksen osalta; näihin tuotteisiin sovellettavia erityissäännöksiä on vielä täydennettävä tietyillä toimenpiteillä, joilla pyritään tarkastusten ja seuraamusten tehokkuuteen jalostusta ja käyttöä koskevien edellytysten laiminlyönnin tapauksessa,

nykyisessä asetuksessa säädetään, että jäsenvaltioiden on tomitettava komissiolle kuukausittain tilastotiedot tuotantotukea saaneen tärkkelyksen määristä sekä tuotteista, joihin tärkkelystä on käytetty; tämä tiedottaminen on osoittautunut liian kiivastahtiseksi ja se olisi korvattava neljännesvuosittain annettavilla ilmoituksilla, ja

viljan hallintokomitea ei ole antanut lausuntoa puheenjohtajansa asettamassa määräajassa,

ON ANTANUT TÄMÄN ASETUKSEN:

1 artikla

Muutetaan asetus (ETY) N:o 1722/93 seuraavasti:

1. Korvataan 3 artikla seuraavasti:

"3 artikla

1. Jos tukea myönnetään, se vahvistetaan kerran kuukaudessa. Jos maissin ja/tai vehnän hinnat kuitenkin muuttuvat merkittävästi yhteisössä tai maailmanmarkkinoilla, 2 kohdan mukaisesti laskettua tukea voidaan muuttaa näiden muutosten huomioon ottamiseksi.

2. Maissista, vehnästä, ohrasta, kaurasta, perunoista, riisistä tai rikotuista riisinjyvistä saatuina tärkkelystonneina ilmaistu tuki lasketaan erityisesti seuraavien tekijöiden välisen erotuksen perusteella:

i) vahvistamispäivää edeltävinä viitenä päivänä voimassa ollut maissin markkinahinta yhteisössä, ottaen huomioon vehnän osalta todetut hintatasot, ja

ii) maissin tuontitullien määrittelemiseen käytettyjen ja soveltamisen alkamispäivää edeltävinä viitenä päivänä todettujen edustavien Rotterdamin cif-tuontihintojen keskiarvo,

kerrottuna kertoimella 1,60.

3. Maksettava tuki on 2 kohdan mukaisesti laskettu tuki, joka on kerrottu liitteessä II osoitetulla kertoimella ja joka vastaa hyväksyttyjen tuotteiden valmistuksessa tosiasiallisesti käytetyn tärkkelyksen CN-koodia.

4. Komissio tekee tässä artiklassa säädetyt päätökset asetuksen (ETY) N:o 1766/92 23 artiklassa säädettyä menettelyä noudattaen."

2. Korvataan 6 artiklan 3 ja 4 kohta seuraavasti:

"3. Tukitodistuksessa on oltava 5 artiklan 2 kohdassa tarkoitetut tiedot ja lisäksi tuen määrä ja todistuksen viimeinen voimassaolopäivä, joka on todistuksen myöntämiskuukautta seuraavan viidennen kuukauden viimeinen päivä.

Heinä- ja elokuussa ja 24 päivään syyskuuta asti haettujen todistusten voimassaoloaika rajoitetaan kuitenkin 30 päivään niiden myöntämispäivästä, ylittämättä 30 päivää syyskuuta.

4. Todistuksessa mainittu sovellettava tuen määrä on hakemuksen vastaanottopäivänä voimassa olevan tuen määrä.

Jos todistuksessa mainittu tietty tärkkelysmäärä jalostetaan viljojen markkinointivuonna, joka seuraa sitä markkinointivuotta, jona hakemus on saatu, uuden markkinointivuoden aikana jalostettuun tärkkelykseen sovellettava tuki tarkistetaan kuitenkin tukitodistuksen myöntämiskuukauden aikana sovellettavan interventiohinnan ja jalostuskuukauden aikana sovellettavan interventiohinnan välisen erotuksen mukaan, joka on kerrottu kertoimella 1,60. Muuntokurssi, jota käytetään tuen määrän ilmaisemiseksi kansallisena valuuttana, on tärkkelyksen jalostuspäivänä voimassa oleva muuntokurssi."

3. Täydennetään 9 artiklan 2 kohta alakohdalla seuraavasti:

"Asetuksen (ETY) N:o 2220/85 20 artiklassa tarkoitettuna ensisijaisena vaatimuksena on tuotteen käyttö tai vienti tämän asetuksen 10 artiklan 1 kohdan a ja b alakohdan säännösten mukaisesti. Käyttö tai vienti suoritetaan 12 kuukauden kuluessa todistuksen viimeisestä voimassaolopäivästä. Toimivaltaiselle viranomaiselle osoitetun, asianmukaisesti perustellun hakemuksen perusteella voidaan harkita kyseisen voimassaoloajan jatkamista enintään kuudella kuukaudella."

4. Täydennetään 10 artiklan 4 kohta alakohdalla seuraavasti:

"Ostajat, jotka käyttävät kalenterivuoden vuosineljänneksen aikana vähemmän kuin 1 000 kilogrammaa kyseiseen koodiin kuuluvia tuotteita, voidaan kuitenkin vapauttaa tästä velvoitteesta."

5. Korvataan 12 artikla seuraavasti:

"Kolmen kuukauden kuluessa kunkin kalenterivuoden vuosineljänneksen päättymisestä jäsenvaltioiden on annettava komissiolle tiedoksi tärkkelyksen (maissi, vehnä, peruna, ohra, kaura tai riisi), jolle on maksettu tukia, tyyppi, määrät ja alkuperä sekä niiden tuotteiden tyyppi ja määrät, joihin tärkkelystä on käytetty."

6. Korvataan liitteessä II oleva alaviite 4 seuraavasti:

"Valmistettu suoraan maissista, vehnästä, ohrasta, kaurasta, riisistä tai perunoista; sivutuotteita ei saa käyttää muiden maataloustuotteiden tai tavaroiden valmistuksessa."

2 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 14 päivänä toukokuuta 1998.

Komission puolesta

Franz FISCHLER

Komission jäsen

(1) EYVL L 181, 1.7.1992, s. 21

(2) EYVL L 126, 24.5.1996, s. 37

(3) EYVL L 329, 30.12.1995, s. 18

(4) EYVL L 20, 27.1.1998, s. 16

(5) EYVL L 159, 1.7.1993, s. 112

(6) EYVL L 147, 30.6.1995, s. 49